P6_TA(2005)0184

Togo

Euroopa Parlamendi resolutsioon Togo kohta

Euroopa Parlament,

- võttes arvesse Aafrika inimeste ja rahvaste õiguste hartat;

- võttes arvesse oma eelmisi resolutsioone olukorra kohta Togos;

- võttes arvesse komisjoni ja nõukogu eesistujariigi avaldusi;

- võttes arvesse kodukorra artikli 115 lõiget 5,

A. tundes suurt muret kasvava vägivalla pärast, mis järgnes 24. aprillil 2005. aastal toimunud vaidlustatud presidendivalimistele ning mis on nõudnud 100 inimese elu ja üle 18500 inimese on põgenenud naaberriikidesse Benin ja Ghana;

B. arvestades, et vägivald puhkes 26. aprillil 2005. aastal, kui Gnassingbe Eyadema poeg Faure Gnassingbe kuulutati valimiste võitjaks esialgsete tulemuste alusel, mis andsid talle 60 % häältest võrreldes kuuest erakonnast koosneva opositsioonikoalitsiooni juhiga Emmanuel Bob-Akitaniga, kes sai 38 % häältest;

C. arvestades, et 24. aprillil 2005. aastal Togos toiminud presidendivalimistel tuvastati tõsiseid rikkumisi, mis algasid valimisnimekirjade koostamisel ja valijakaartide jagamisel ning millele järgnesid julmad sur-veavaldused opositsiooni liikmetele;

D. arvestades, et Togo põhiseaduskohus kinnitas, et Faure Gnassingbe võitis presidendivalimised ning lükkas tagasi ühe opositsiooni avalduse valimiste võltsimise kohta;

E. arvestades, et opositsioonierakondade koalitsioon vaidlustab valimiste tulemusi ja nõuab tulemuste tühistamist, paljastades hääletustoimingute ajal ilmnenud tõsised rikkumisi;

F. arvestades, et relvastatud jõud viisid mitmest hääletusjaoskonnast hääletuskastid ära vahetult pärast jaoskondade sulgemist;

G. arvestades, et vastupidiselt Lääne-Aafrika Riikide Majandusühenduse (ECOWAS) egiidi all allkirjastatud kokkuleppele ei võimaldatud opositsiooni esindajatel osa võtta sõltumatu valimiskomisjoni töödest;

H. arvestades, et valimistele järgnenud vägivald on põhjustanud mitmete kümnete inimeste surma ja tõsiseid vigastusi üle 300 inimesele;

I. arvestades, et rahvusvahelised reaktsioonid valimiste kohta on siiani olnud erinevad: Prantsusmaa ja ECOWAS pidasid neid rahuldavateks, vaatamata mõnele rikkumisele ja Ameerika Ühendriigid on seadnud tulemuste õiguspärasuse küsimuse alla;

J. arvestades, et ECOWASi esimees, president Mamadou Tandja Nigerist saatis 1. mail 2005. aastal delegatsiooni Lomésse, et jätkata jõupingutusi riigis vallandunud kriisi lahendamiseks ning piirkonna edaspidise destabiliseerimise ennetamiseks, millele oli juba tugeva löögi andnud kriis Côte d'Ivoire'is,

1. mõistab teravalt hukka korrakaitsjate poolt valimiste õiguspärasust vaidlustanud isikute suhtes toimepandud vägivaldse surveavalduse ning välismaalaste suhtes toimepandud väljapressimised;

2. mõistab hukka süütamise, mis täielikult hävitas Goethe instituudi hoone Lomés ja kutsub Togo ametivõime üles tagama kõikide väliskodanike ja institutsioonide tõhusa kaitse;

3. kustub julgeolekujõude üles lõpetama tsiviilelanikkonna kuritarvitamise ja hirmutamise, lõpetama relvastatud rühmade tegevuse ning täitma korratagamise kohustusi inimõigusi rangelt järgides;

4. nõuab sõltumatu uurimiskomisjoni loomist, et selgitada välja toimepandud väljapressimised ja määrata vastutust kuriteo autoritele jälile saamiseks ja nende üle õiguse mõistmiseks vastavalt õigusele õiglase kohtumõistmise;

5. on arvamusel, et 24. aprillil 2005. aastal toimunud valimiste tingimused ei vastanud vastavate rahvusvaheliste ja piirkondlike õigusaktidega ettenähtud läbipaistvuse, pluralismi ja rahva vaba valiku põhimõtetele ega võimalda nimetatud valimiste tulemusena kinnitatud ametivõimude õiguspärasuse tunnistamist;

6. rõhutab, et valimised ei vasta Togo ja Euroopa Liidu koostöö taastamise eeltingimustele;

7. nõuab, et Togo ametivõimud kutsuksid kokku riikliku konverentsi, kus osaleksid opositsioonierakonnad ning kodanikuühiskonna esindajad eesmärgiga leida kriisile lahendus ja kaaluda uute ja tõeliste presidendi- ja parlamendivalimiste korraldamist, mis oleksid demokraatlikud, vabad, võrdsed ja läbipaistvad ning toimuksid rahvusvahelise järelevalve all pärast asjaomase õigusakti ja valimisnimekirjade üksmeelset läbivaatamist;

8. kutsub komisjoni, nõukogu ja kõiki piirkondlikke ja rahvusvahelisi institutsioone üles tegutsema julgeoleku ja dialoogi taastamise nimel, et võimaldada kõikidel poliitilistel jõududel ning tsiviil- ja sõjaväeasutustel asuda riikliku lepituse ja tõelise üleminekuprotsessi teele, arvestades kõikide togolaste demokraatliku otsusega;

9. palub liikmesriike vältida igasuguse ühepoolse deklaratsiooni esitamist valimiste õiguspärasuse kohta, pigem tuleks leida ühine seisukoht ELis;

10. ärgitab Togo ametivõime täitma oma demokraatia taastamise ning inimõiguste ja põhivabaduste järgimise 22 kohustust, mis võeti vastavalt Cotonou kokkuleppe artiklile 96 peetud konsultatsioonide raames;

11. on seisukohal, et Togo ametivõimud peaksid võtma täit vastutust igasuguse tsiviilisikute, eriti opositsioonierakondade esindajate, inimõiguste kaitsjate ja ajakirjanike füüsilise puutumatuse suhtes toimepandud kallaletungi eest;

12. teeb presidendile ülesandeks edastada käesolev resolutsioon nõukogule, komisjonile, ÜRO, Aafrika Liidu ja ECOWASi peasekretäridele, AKV-ELi parlamentaarse ühisassamblee kaasesimeestele ning Togo presidendile, valitsusele ja rahvusassambleele.

--------------------------------------------------